ཁོ་བོས་ཕུར་མཉེད་ཀྱི་ལག་རྩལ་ཕྱོགས་ཀུན་ནས་ཡར་རྒྱས་སུ་འགྲོ་བཞིན་པའི་སྐབས།ལས་ཀྱི་བཀོད་སྒྲིག་ཅིག་གམ་བསོད་ནམས་ཀྱི་བགོ་སྐལ་ཞིག་གིས་ཀུན་མཚོ་ཟེར་བའི་འབྲོག་མོ་དྭངས་མ་ཞིག་དང་འཕྲད་དེ་བདེ་སྐྱིད་ཀྱི་ཁྱིམ་གཞིས་བསྐྱངས།དེ་ནས་ཕུར་མཉེད་ཀྱི་ཡོང་འབབ་ངེས་གཏན་ཡོད་པ་དང་ཆུང་མའི་རྒྱབ་སྐྱོར་འོག་ཏུ་བོད་ཀྱི་ལོང་ཡིག་གསར་རྩོམ་བྱེད་པ་དེ་ལའང་ཕན་མི་དམན་པ་ཐོགསཁོ་བོར་བོད་ཡིག་གི་རྨང་གཞི་ལེགས་པོ་མེད་ན་ཡང་གཞན་པའི་རོགས་རམ་དང་རང་གི་འབད་པ་ཟུང་འབྲེལ་གྱིས་བོད་ཀྱི་ལོང་ཡིག་རྩོམ་སྒྲིག་སྟེ་རང་གི་ཐོག་མའི་དམ་བཅར་གཏན་དུ་འཐབ།ལོང་ཡིག་རྩོམ་པར་ཆེས་ཆེ་བའི་དཀའ་ངལ་ནི་ཡིད་འཛིན་གྱི་ནུས་པ་ཡོད་མེད་འདི་ཡིན་པས་ཡིད་འཛིན་གྱི་ནུས་པ་ལ་སྦྱོང་བརྡར་ཡང་ཡང་བྱས།འདི་ལྟར་ལོ་ངོ་བཅུ་ཕྲག་ལྷག་གི་རིང་དུ་འབད་བརྩོན་བྱས་མཐར།ཐོག་མའི་མ་ཟིན་ཡིད་ངོར་གྲུབ་མཚམས་སུ་ཇི་ལྟར་བྱས་ནས་ཤོག་ངོས་སུ་ཕབ་དགོས་པའི་གནད་དོན་དེ་མདུན་དུ་ལྷགདེ་ནས་ཅི་བྱ་གཏོལ་མེད་དུ་སྡོད་པའི་སྐབས་ཤིག་ལ་ལོང་བའི་རྩིས་འཁོར་མཉེན་ཆས་ཞེས་པ་ཞིག་པེ་ཅིང་ན་ཉོ་རྒྱུ་འདུག་པའི་གཏམ་བཟང་ཐོས་པས་སེམས་ལ་སྔར་མེད་ཀྱི་སྤྲོ་བ་ཞིག་རྒྱས་ནས་མཉེས་ཆས་དེ་ཉོ་ཐབས་བྱས།མཉེས་ཆས་ལག་ཏུ་སོན་རྗེས་ཁུལ་མི་དམངས་དངུལ་ཁང་གིས་རྩིས་འཁོར་རྙིང་པ་ཞིག་ཀྱང་ཞལ་འདེབས་ཀྱི་ཚུལ་དུ་ཁོ་ལ་ཕུལ།ཡིན་ཡང་།ཕྱིའི་ཆ་རྐྱེན་འཛོམས་ན་ཡང་རྩིས་འཁོར་ནི་ཁོ་ལ་མཚོན་ན་ཡང་ཆ་མེད་རྒྱུས་མེད་ཅིག་ཡིན་སྟབས་རྩིས་འཁོར་སྤྱོད་སྟངས་སོགས་ལ་སློབ་སྦྱོང་མི་བྱེད་ག་མེད་བྱུང་སྟེ།ཟླ་གཅིག་ཙམ་གྱི་རིང་སྦྱངས་མཐར་རྒྱུན་ལྡན་གྱི་མི་ལྟར་ཡི་གེ་གཏགས་ཤིང་རྩོམ་སྒྲིག་བྱས་ནས་ཉར་ཐུབ་པར་གྱུར།དེ་ནས་ཁོ་བས་རང་གི་བློ་ངོའི་ཡི་གེ་དག་གཏགས་ཏེ་ཕར་ཆེར་གཏགས་ཚར་རན་དུས་སུ།ལས་དམན་པ་ཞིག་ལ།རྩིས་འཁོར་ལ་བསྐྱར་གསོ་དཀའ་བའི་གནད་དོན་ཞིག་བྱུང་བས་ལོ་ངོ་གཅིག་རིང་གི་འབད་པའི་འབྲས་བུ་གར་སོང་ཆ་མེད་དུ་གྱུར།དེ་ནས་ཆུང་མར་བསགས་དངུལ་ཡོད་པ་ལས་རྩིས་འཁོར་གསར་བ་ཞིག་ཉོས་ནས་ཡང་བསྐྱར་ལས་ཀ་བསྒྲུབ་མགོ་བརྩམ།